പുതിയ തട്ടകം കണ്ടെത്തി മുന് ബ്ലാസ്റ്റേഴ്സ് താരം..?? സൂചനകള് ഇങ്ങനെ ഇന്ത്യന് സൂപ്പര് ലീഗിന്റെ കഴിഞ്ഞ സീസണില് കേരളാ ബ്ലാസ്റ്റേഴ്സിനായി കളിച്ച യുവതാരം റിത്വിക് ദാസ് ഇക്കുറി പുതിയ ക്ലബില്. ഫുട്ബോള് വെബ്സൈറ്റായ ഐഎഎഫ്ടിഡബ്ല്യുസിയുടെ റിപ്പോര്ട്ട് പ്രകാരം ഐഎസ്എല് ക്ലബ് ജെംഷദ്പുര് എഫ്സിയുമാണ് റിത്വിക് കരാറിലെത്തിയത്. 24കാരനായ റിത്വിക് റൈറ്റ് മിഡ്ഫീല്ഡറായും വിങ്ങറായും കളിക്കുന്ന താരമാണ്. ബംഗാള് സ്വദേശിയായ റിത്വിക് ഐലീഗില് റയല് കശ്മീരിനായി നടത്തിയ തകര്പ്പന് പ്രകടനത്തോടെയാണ് കഴിഞ്ഞ സീസണില് കേരളാ ബ്ലാസ്റ്റേഴ്സിന്റെ ഭാഗമാകുന്നത്. എടികെയ്ക്കെതിരായ സീസണിലെ ഉദ്ഘാടനമത്സരത്തില് തന്നെ റിത്വിക് ബ്ലാസ്റ്റേഴ്സിനായി അരങ്ങേറ്റം കുറിച്ചു. എന്നാല് ടീമില് സ്ഥാനം നിലനിര്ത്താന് റിത്വിക്കിനായില്ല. അരങ്ങേറ്റത്തിന് പുറമെ മൂന്ന് മത്സരങ്ങള് കൂടി മാത്രമാണ് താരം ബ്ലാസ്റ്റേഴ്സ് ജേഴ്സിയണിഞ്ഞത്. സീസണ് അവസാനിച്ചതിന് പിന്നാലെ ക്ലബ് താരത്തെ റിലീസ് ചെയ്തു. തുടര്ന്നാണിപ്പോള് റിത്വിക് ഓവന് കോയ്ലിന്റെ ടീമിന്റെ ഭാഗമാകാനൊരുങ്ങുന്നത്. മൂന്ന് വര്ഷത്തെ കരാറാണ് താരം ക്ലബുമായി ഒപ്പുവച്ചതെന്നാണ് റിപ്പോര്ട്ടുകള്. ഇന്ത്യന് ടീമിനായി കളിക്കവെ സൂപ്പര്താരം ഫാറൂഖ് ചൗധരിക്ക് പരുക്കേറ്റതോടെയാണ് ജെംഷദ്പുര് റിത്വിക്കിനെ ഒപ്പം കൂട്ടിയതെന്നും സൂചനകളുണ്ട്.